b'\n_START_ARTICLE_\nFerdinand Neuling\n_START_SECTION_\nBiografie\n_START_PARAGRAPH_\nS-a \xc3\xaenrolat pe 25 martie 1905 ca Fahnenjunker \xc3\xaen Armata Imperial\xc4\x83 German\xc4\x83, fiind repartizat \xc3\xaen Regimentul 139 Infanterie. Un an mai t\xc3\xa2rziu a fost avansat locotenent. A luptat ca ofi\xc8\x9ber \xc3\xaen Primul R\xc4\x83zboi Mondial \xc8\x99i a fost decorat cu Crucea de Fier cl. II \xc8\x99i cl. I. Dup\xc4\x83 r\xc4\x83zboi a continuat s\xc4\x83 slujeasc\xc4\x83 \xc3\xaen Reichswehr ca ofi\xc8\x9ber de stat major \xc3\xaen Heereswaffenamt (WaA) \xc8\x99i \xc3\xaen Ministerul Ap\xc4\x83r\xc4\x83rii. \xc3\x8en 1929 a fost avansat la gradul de maior \xc8\x99i \xc3\xaen 1933 la gradul de locotenent-colonel. \xc3\x8en acela\xc8\x99i an, el a preluat comanda Regimentului 23 Infanterie._NEWLINE_La 1 ianuarie 1939 a fost avansat general-maior, iar trei luni mai t\xc3\xa2rziu a preluat conducerea unit\xc4\x83\xc8\x9bii Landwehr din Oppeln. \xc3\x8en ajunul celui de-al Doilea R\xc4\x83zboi Mondial a primit sarcina de a organiza Divizia 239 Infanterie, folosind militarii din Landwehr. For\xc8\x9ba combativ\xc4\x83 a diviziei a fost considerat\xc4\x83 foarte sc\xc4\x83zut\xc4\x83, iar divizia a fost programat\xc4\x83 s\xc4\x83 fie utilizat\xc4\x83 ca unitate militar\xc4\x83 de rezerv\xc4\x83 a Armatei a 8-a. La 2 septembrie 1939 divizia sa a trecut grani\xc8\x9ba germano-polonez\xc4\x83 pe la Giera\xc5\x82towice. Trupele diviziei s-au \xc3\xaendreptat c\xc4\x83tre Ornontowice \xc8\x99i apoi spre Miko\xc5\x82\xc3\xb3w. La 3 septembrie, dup\xc4\x83 retragerea Armatei Poloneze din Silezia Superioar\xc4\x83, Neuling a intrat \xc3\xaen Miko\xc5\x82\xc3\xb3w. O zi mai t\xc3\xa2rziu, el a capturat ora\xc8\x99ul Katowice, unde a fost \xc3\xaent\xc3\xa2mpinat c\xc4\x83lduros de etnicii germani \xc8\x99i a fost atacat cu \xc3\xaenver\xc8\x99unare de polonezi. Trei zile mai t\xc3\xa2rziu, militarii diviziei au incendiat sinagoga din Katowice. Dup\xc4\x83 ce a ocupat Silezia Superioar\xc4\x83, Neuling s-a \xc3\xaendreptat spre est. \xc3\x8en octombrie 1939 militarii diviziei au p\xc4\x83zit frontiera germano-sovietic\xc4\x83 care a fost stabilit\xc4\x83 pe r\xc3\xa2ul Bug dup\xc4\x83 ocuparea Poloniei._NEWLINE_\xc3\x8en vara anului 1940 Divizia 239 Infanterie a fost transferat\xc4\x83 pe Frontul de Vest ca unitate de rezerv\xc4\x83 a Armatei a 7-a, particip\xc3\xa2nd la ac\xc8\x9biunile militare ofensive \xc3\xaempotriva Fran\xc8\x9bei. \xc3\x8en iunie 1940 trupele Diviziei 239 Infanterie au traversat Rinul la Neu-Breisach, au luat cu asalt Linia Maginot \xc8\x99i au capturat ora\xc8\x99ele Colmar \xc8\x99i Strasbourg. Dup\xc4\x83 \xc3\xaencheierea luptelor, Divizia 239 Infanterie s-a \xc3\xaentors \xc3\xaen Germania, iar Neuling a fost avansat la 1 decembrie 1940 la gradul de general-locotenent._NEWLINE_\xc3\x8en mai 1941 divizia a fost transferat\xc4\x83 pe teritoriul rom\xc3\xa2nesc al Bucovinei, unde a preg\xc4\x83tit, \xc3\xaempreun\xc4\x83 cu trupele rom\xc3\xa2ne\xc8\x99ti, atacul asupra Uniunii Sovietice. Trupele germane au traversat Prutul pe la \xc8\x98tef\xc4\x83ne\xc8\x99ti, au eliberat Basarabia \xc8\x99i au p\xc4\x83truns \xc3\xaen Ucraina, apoi au m\xc4\x83r\xc8\x99\xc4\x83luit c\xc4\x83tre est prin Balta \xc8\x99i Voznesensk p\xc3\xa2n\xc4\x83 la Kremenciuk, au participat la luptele pentru ocuparea Kievului din septembrie 1941 \xc8\x99i au ajuns p\xc3\xa2n\xc4\x83 la Harkov. Generalul Neuling a fost decorat pe 19 septembrie 1941 cu Ordinul \xe2\x80\x9eMihai Viteazul\xe2\x80\x9d cl. III-a \xe2\x80\x9epentru destoinicia, devotamentul \xc8\x99i bravura personal\xc4\x83 de care au dat dovad\xc4\x83 \xc3\xaen luptele contra bol\xc8\x99evicilor \xc3\xaen colaborare cu trupele rom\xc3\xa2ne\xe2\x80\x9d. Divizia 239 Infanterie a fost dizolvat\xc4\x83 \xc3\xaen ianuarie 1942, iar generalul Neuling a fost trecut \xc3\xaen rezerva de comandan\xc8\x9bi a Wehrmachtului._NEWLINE_Generalul Neuling a fost numit la 15 septembrie 1942 \xc3\xaen func\xc8\x9bia de comandant al Corpului de Rezerv\xc4\x83 LXII, care abia fusese format \xc8\x99i a fost deta\xc8\x99at \xc3\xaen Polonia (septembrie 1942 - martie 1944) \xc8\x99i apoi \xc3\xaen sudul Fran\xc8\x9bei (martie - august 1944). A fost \xc3\xaenaintat la 1 octombrie 1942 la gradul de general de infanterie. Corpul LXII Rezerv\xc4\x83 a fost transformat la 5 august 1944 \xc3\xaen Corpul LXII Armat\xc4\x83 cu cartierul de comand\xc4\x83 \xc3\xaen Le Bourg. Corpul LXII Armat\xc4\x83 a fost zdrobit la 18 august 1944 \xc3\xaen zona Marsilia de unit\xc4\x83\xc8\x9bile avansate ale Armatei Americane \xc8\x99i a fost dizolvat oficial la 2 noiembrie 1944. Neuling a fost luat prizonier de r\xc4\x83zboi \xc8\x99i transferat \xc3\xaen lag\xc4\x83rul de prizonieri din Clinton, Mississippi._NEWLINE_S-a \xc3\xaentors \xc3\xaen Germania \xc3\xaen 1947 \xc8\x99i a murit la Hildesheim \xc3\xaen 1960. El nu a fost trimis niciodat\xc4\x83 \xc3\xaen judecat\xc4\x83 pentru crimele comise \xc3\xaen timpul r\xc4\x83zboiului.'